Il-Kunsill Malti għall-Arti ħabbar ir-rebbieħa għat-tielet edizzjoni tal-Premju għall-Arti, il-premju nazzjonali li jiċċelebra l-kisbiet tas-setturi kulturali u kreattivi. F’dawn iż-żminijiet straordinarji li qed ngħixu fihom minħaba l-imxija tal-COVID-19, iċ-ċerimonja tal-għotja tal-premjijiet ġiet imxandra live għall-ewwel darba fuq il-paġna uffiċjali ta’ Facebook tal-Kunsill Malti għall-Arti. Ir-rebbieħa, mifruxa fuq 13-il kategorija, jinkludu lil Charles ‘Ic-City’ Gatt li rċieva l-Unur għall-Karriera Artistika u l- Bank of Valletta li ngħatat l-Unur għall-Promoturi Kulturali. Il-Premju tal-Għażla tal-Pubbliku, fejn ivvutaw membri tal-pubbliku, intrebaħ minn André Agius għall-produzzjoni tiegħu 2.0 Watts in the Dark. Il-Premju għall-Aqwa Produzzjoni ngħata lil Music in Malta – From Prehistory to Vinyl Exhibition tal-Fondazzjoni Patrimonju Malti. Kategoriji oħra jinkludu l-Aqwa Proġett fil-Komunità, l-Aqwa Kisbiet Internazzjonali, l-Artist Żagħżugħ/a tas-Sena u l-Aqwa Intrapriża Kreattiva. Il-kategoriji jirrapreżentaw il-prijoritajiet strateġiċi tal-Kunsill Malti għall-Arti fl- Istrateġija2020 . Ir-rebbieħa ntgħażlu minn ġurija ta’ esperti tas-settur u rappreżentanti tal-Kunsill Malti għall-Arti minn nominazzjonijiet li tresqu waqt sejħa miftuħa. Il-Premju jkopri proġetti, produzzjonijiet jew attivitajiet fis-setturi kulturali u kreattivi li tnedew jew ittelgħu bejn l-1 ta’ Settembru 2018 u l-30 ta’ Settembru 2019. Ir-rebbieħa rċevew premju prestiġġjuż, skultura tal-ħġieġ u ċ-ċeramika, mill-artist Malti Kane Cali. Nominazzjonijiet għall-Premju għall-Arti 2021 jintlaqgħu fuq www.premju.mt Lista sħiħa ta’ Rebbieħa: Premju għall-Aqwa Proġett fil-Komunitá Nimxu Mixja  – Proġett ta’ Kristina Borg, Raffaella Zammit, Gabriel Caruana Foundation u Kelleġġ Santa Tereża Skola Primarja Birkirkara. Il-Premju għall-Aqwa Kisbiet Internazzjonali Mizzi Studio Il-Premju għall-Aqwa Xogħol għal Tfal u Żgħażagħ Trikki Trakki – Youth Theatre Festival Produzzjoni ta’ Teatru Malta Premju għall-Aqwa Programm jew Staġun Artistiku Il-Valletta Design Cluster tal-Valletta Cultural Agency Premju għall-Aqwa Intrapriża Kreattiva Moveo Dance Company Premju għall-Innovazzjoni GawGaw, A Panto in the Dark ta’ Teatru Malta Premju għall-Artist Żagħżugħ tas-Sena André Agius Premju għall-Għażla tal-Pubbliku 2.0 Watts in the Dark ta’ André Agius Premju għall-Aqwa Produzzjoni Music in Malta: From Prehistory to Vinyl Exhibition ta’ Fondazzjoni Patrimonju Malti Waqt iċ-ċerimonja, tlett unuri mhux kompettittivi ġew imħabbra: L-Unur għall-Promoturi Kulturali Bank of Valletta l-Unur għall-Wirt Artistiku L-Għaqda Każini tal-Baned Unur għall-Karriera Artistika Charles ‘Ic-City’ Gatt